Komission päätös,
tehty 11 päivänä tammikuuta 2002,
vastaavuusvaatimukset elävien simpukoiden, piikkinahkaisten, vaippaeläinten ja merikotiloiden tuotannon ja markkinoille saattamisen edellytysten osalta täyttävien kolmansien maiden luettelon laatimisesta tehdyn komission päätöksen 97/20/EY muuttamisesta Uruguayn lisäämiseksi siihen
(tiedoksiannettu numerolla K(2001) 4984)
(ETA:n kannalta merkityksellinen teksti)
(2002/21/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon terveyttä koskevista vaatimuksista elävien simpukoiden tuotannossa ja saattamisessa markkinoille 15 päivänä heinäkuuta 1991 annetun neuvoston direktiivin 91/492/ETY(1), sellaisena kuin se on viimeksi muutettuna neuvoston direktiivillä 97/79/EY(2) ja erityisesti sen 9 artiklan 3 kohdan a alakohdan,
sekä katsoo seuraavaa:
(1) Komission päätöksessä 97/20/EY(3), sellaisena kuin se on viimeksi muutettuna päätöksellä 2001/675/EY(4), laaditaan luettelo kolmansista maista, joista missä tahansa muodossa olevien simpukoiden, piikkinahkaisten, vaippaeläinten ja merikotiloiden tuonti ihmisravinnoksi on sallittua. Liitteessä olevassa I osassa luetellaan direktiivin 91/492/ETY mukaisen erityisen päätöksen alaiset maat ja alueet ja II osassa ne, joita koskee neuvoston päätöksen 95/408/EY(5), sellaisena kuin se on viimeksi muutettuna päätöksellä 2001/4/EY(6) 2 artiklan 2 kohta.
(2) Komission päätöksessä 2002/19/EY(7) säädetään Uruguaysta peräisin olevien simpukoiden, piikkinahkaisten, vaippaeläinten ja merikotiloiden tuontia koskevista erityisedellytyksistä ja siksi päätöstä 97/20/EY olisi muutettava Uruguayn lisäämiseksi luettelon I osaan.
(3) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 97/20/EY liite tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 11 päivänä tammikuuta 2002.